**Pankracije Barać** (Pula, 4. studenog 1981.) hrvatski je profesionalni košarkaš. Igra na poziciji niskog krila, a trenutačno je član BK Kijeva.

Karijera
--------

### Počeci

Barać je karijeru započeo u rodnom Pazinu, gdje uspješno nastupa za mlađe kategorije tadašnje Istraplastike, danas Purisa. Nakon završetka srednje škole, u Zagrebu upisuje studij elektrotehnike na FER-u, a košarkašku karijeru nastavlja u KK Zrinjevac, čije juniore 2000. predvodi do finala Prvenstva hrvatske za juniore.

### KK Hiron

Uoči početka sezone 2000./01. Barać postaje članom KK Hiron, u čijim će redovima provesti tri godine, a posljednje je sezone (2003./04.) klub iz Botinca predvodio i u izlasku na europsku scenu (FIBA-in europski kup).

### KK Zadar

Baraćeve odlične igre (16,5 koševa, 2,3 skoka i 3,5 asistencije uz 62% šuta iz igre) nisu prošle nezapaženo, tako da ga 2004. Giuseppe Giergia dovodi u KK Zadar. U četiri zadarske sezone dva puta se okitio naslovom prvaka Hrvatske (2004./05. 2007./08.) te tri puta podigao trofej namijenjen osvajaču Kupa Krešimira Ćosića (2005. 2006. 2007.). U posljednjoj sezoni za 18 minuta na parketu postizao je 7.7 poena u prosjeku uz 1.9 skoka i 1.7 asistencije. Najbolju utakmicu sezone, a vjerojatno i karijere, odigrao je u NLB ligi protiv FMP-a, u kojoj je postigao 39 poena, uključujući i tricu u posljednjoj sekundi kojom je odveo utakmicu u produžetak.

### Charleroi

U ljeto 2007. zajedno s Jurom Lalićem, bivšim suigračem iz Zadra, napušta klub i potpisuje dvogodišnji ugovor za belgijski Charleroi, koji je tada vodio hrvatski trener Dražen Anzulović. Ondje je u samo godinu dana osvojio čak tri trofeja (belgijsko prvenstvo, kup i superkup). U finalu belgijske lige protiv Dexie za 20 minuta imao je šest poena (dvica 1/3, trica 1/2) te po jedan skok, osvojenu i izgubljenu loptu. Nakon završetka sezone 2008./09. pokušao je dogovoriti nastavak suradnje, ali zbog ekonomske krize kluba na obostrano zadovoljstvo došlo je do sporazumnog raskida ugovora.

### KK Zagreb

Na novi angažman nije morao dugo čekati, jer već u rujnu dogovara jednogodišnju suradnju s hrvatskim klubom Zagreb Croatia osiguranje. S klubom iz Trnskog osvaja svoj četvrti Kup Krešimira Ćosića, no u polufinalu Prvenstva hrvatska jača je Cibona.

### KK Cibona

A upravo će Cibona biti njegov idući klub, gdje stiže u veljači 2011. Turbulentnu sezonu Cibona završava na razočaravajućem 12. mjestu u NLB ligi, dok u polufinalu Prvenstva hrvatske pobjedu nakon tri odigrane utakmice odnosi Cedevita. U četiri odigrane utakmice u NLB ligi Barać prosječno upisuje 3,8 koševa, 1,5 skokova i 0,3 asistencija, a usprkos nešto boljem učinku u domaćem prvenstvu (6,5 koševa, 2,1 skokova i 1,7 asistencija), klub iz Savske i Pazinjanin na kraju sezone ne produžuju suradnju.

### BK Kijev

Barać je sezonu 2011./12. započeo u zadarskom drugoligašu Jazine,, no nakon samo dvije odigrane utakmice (24,5 koševa) pojačao je redove ukrajinskog prvoligaša BK Kijeva.

Izvori
------

1. ↑  Čudesni Pankracije Barać za pobjedu Zadra
2. ↑  „Pankracije Barać potpisao za Charleroi!". Arhivirano iz originala na datum 2008-12-02. Pristupljeno 2014-07-26.
3. ↑  Pankracije Barać se pridružio Draženu Anzuloviću u belgijskom Charleroiju
4. ↑  Lalić i Barać prvaci Belgije
5. ↑  Pankracije Barać raskinuo s Charleroijem
6. ↑  „Barać godinu dana u Trnskom". Arhivirano iz originala na datum 2009-09-28. Pristupljeno 2014-07-26.
7. ↑  Pankracije Barać potpisao za Zagreb CO
8. ↑  Zadar izgubio od Jazina
9. ↑  Barać našao posao u Ukrajini

Vanjske poveznice
-----------------

* Profil na NLB.com
* Profil na Basketball Doudiz.com